“2030-yilga borib O‘zbekiston aholisi o‘rtadan yuqori daromad oluvchi davlatlar qatorida bo‘lishiga erishishni maqsad qilganmiz” — Shavkat Mirziyoyev

Shavkat Mirziyoyev Toshkent xalqaro investitsiya forumining yalpi sessiyasida nutq so‘zlamoqda, deb xabar berdi “Daryo” muxbiri.
Prezident investitsiyalarni jalb qilish jarayonini takomillashtirish bo‘yicha muhim chora-tadbirlarni belgilab berdi.
“Mamlakatimizning investitsion jozibadorligini oshirish, biznes muhitini yanada yaxshilash yo‘nalishida amaliy takliflarni ishlab chiqish maqsadida 2022-yildan e’tiboran Prezident huzuridagi Xorijiy investorlar Kengashi yig‘ilishlarini muntazam o‘tkazib borish yo‘lga qo‘yiladi. Shuningdek, “kraud-sorsing” platformasi va zamonaviy raqamli yechimlardan foydalangan holda, barcha tarmoqlar va hududlardagi investorlar va tadbirkorlar bilan to‘g‘ridan-to‘g‘ri muloqot o‘tkazish amaliyotini davom ettiramiz”, — dedi prezident.
Shavkat Mirziyoyev “amalga oshiriladigan islohotlarimiz natijasida keyingi 5 yil ichida yalpi ichki mahsulotimizni 100 milliard dollarga, yillik eksport hajmlarini esa 30 milliard dollarga yetkazish ko‘zda tutilganini” aytib o‘tdi.
“Xususiy sektorning yalpi ichki mahsulotdagi ulushi 80 foizga yetkaziladi. Biz O‘zbekistonning 2030-yilga borib aholisi o‘rtadan yuqori daromad oladigan davlatlar qatoridan joy olishiga erishishni maqsad qilib qo‘yganmiz. Biz investorlar uchun eng qulay va jozibador sharoitlarni yaratish bo‘yicha harakatlarimizni yanada jadallashtiramiz”, — deya qo‘shimcha qildi davlat rahbari.
"Forum doirasida sizlarning e’tiboringizga O‘zbekistonda o‘z biznesingizni samarali yuritishingiz uchun mavjud sharoitlar va yangi istiqbollar to‘g‘risida keng ma’lumot beradigan 30 dan ziyod tadbirlar bilan bir qatorda 200 dan ortiq jozibador loyiha takliflari ham havola etiladi”, — dedi Shavkat Mirziyoyev.